# NORMALVEDTEKTER FOR SKOGSBILVEGLAG

Organisert i tråd med Lov om samvirkeforetak av 29. juni 2007 (Samvirkelova)

### § 1. Skogsbilveglaget

Skogsbilveglaget ……………………… SA (heretter kalt veglaget) er et samvirkeforetak. Medlemmene er andelseiere i veglaget. Medlemmene har ikke personlig ansvar for veglagets forpliktelser.

Veglaget har sitt forretningskontor i …………………………....kommune.

### § 2. Formål

Veglaget skal bygge og vedlikeholde en skogsbilveg fra .................................... over ................................. til ......................................... Veglaget har som formål å redusere andelseiernes kostnader til uttransport av tømmer og å gjøre skog i vegens nytteområde tilgjengelig for aktiv skogforvaltning.

Foretaket driver ikke ervervsvirksomhet. Overskudd skal føres tilbake til foretaket.

### § 3. Andelseiere

Eiere av skog i vegens nytteområde kan tas opp som medlemmer i veglaget. Det kan også åpnes for at eiere av annen landbrukseiendom eller helårsboliger i vegens nytteområde kan bli medlemmer.

Innmelding skjer ved skriftlig søknad til veglaget. Styret avgjør spørsmålet om opptak av nye andelseiere og foreløpige økonomiske betingelser for disse jf. § 4. Søkeren skal få melding om utfallet av søknaden så snart som mulig og senest innen to måneder fra den dagen veglaget mottok søknaden.

Eierskapet skal lyde på navn og eiendom med gårds- og bruksnummer. Eierandelen følger eiendommen og kan ikke skilles fra denne. Dersom en eiendom blir delt og par­tene ikke blir enige om andelsfor­delingen, avgjøres denne av styret. Ved eierskifte skal veglaget varsles og ny eier gis anledning til å vurdere medlem­skapet med rettigheter og forpliktelser i løpet av én måned.

Veglaget skal føre andelseierregister. Nye andelseiere føres inn i andelseierregisteret uten ugrunnet opphold. Andelseiere utøver eierrettigheter fra den dagen de er innført i andelseierregisteret.

### § 4. Andeler og andelsfordeling

Det fastsettes en relativ andelsfordeling mellom andelseierne på grunnlag av den bruk eller nytte hver enkelt har av vegen. Fordelingen danner grunnlag for andelseier­nes ansvar og rettigheter overfor veglaget og for fordelingen av anleggs- og vedlikeholds­kostnader.

Årsmøtet fastsetter andelsfordelingen etter forslag fra styret jf § 8. Styret kan engasjere en sak­kyndig person til å utarbeide forslag til andelsfordeling. Utarbeidelse av slik fordeling skal skje etter innhenting av nødvendig grunnlagsmateriale. Dersom det ikke oppnås enighet om andelsfordelingen, skal saken søkes løst etter Jordskiftelovens bestemmelser.

Ved opptak eller utmelding av andelseiere skal det fastsettes ny andels­fordeling. Års­møtet kan også bestemme at det skal foretas ny vurdering av andelsfordelingen når grunnlaget for fordelingen har endret seg vesent­lig.

Enhver andelseier kan etter 10 år forlange ny vurdering av andelsfordelingen. Ny fordeling gjel­der framtidige anleggs- og vedlikeholdsarbeider, og gir ikke andelseiere rett til å kreve tilbake tidligere innbetalte avgifter.

### § 5. Andelseiers forpliktelser - grunn til veger, velteplasser m.v.

Andelseiere i veglaget stiller grunn til veglinje og fyllmasse i denne til disposisjon veder­lagsfritt. Grunn omfatter nødvendig planeringsbredde av­gren­set av grøftekant, skjærings­topp eller fyllingsfot pluss 3 meter ryddebredde på hver side samt snu- og møteplasser jf. Landsbruks- og matdepartementets Normaler for landbruksveier med byggebeskrivelse.

Dersom vegen må legges over dyrket mark, tomtegrunn eller annet spesielt areal, kan berørte grunneiere kreve godtgjørelse for medgått areal og eventuelle ulemper. Krav om slik erstatning fremmes for styret. Styret kan engasjere en sak­kyndig person til å utarbeide forslag til erstatning. Årsmøtet tar etter forslag fra styret stilling til spørsmålet om godt­gjørelse og fastsetter tilbud om slik erstatning.

Grus og nødvendige fyllmasser som må tas utenfor veglinja godtgjøres etter vanlige satser i distriktet.

Andelseiere i veglaget stiller grunn til velteplasser og driftsveger fram til velteplasser til disposisjon veder­lagsfritt.

Andelseiere som ikke overholder vedtektene, eller ikke retter seg etter styrets anvisnin­ger eller pålegg, er selv ansvarlige for skader de påfører vegen og plikter å utbedre disse. Hvis skader ikke blir tilfredsstillende utbedret, kan styret besørge skaden utbedret for vedkommendes regning og innkreve beløpet som bestemt i § 11, tredje ledd.

Samvirkeloven § 23 regulerer adgangen til utestengelse.

### § 6. Utmelding

Andelseiere kan melde seg ut av veglaget. Utmelding skal skje skriftlig og adresseres til veglaget ved styret. Eierskapet opphører 3 måneder etter at meldingen er mottatt.

Utmeldte andelseiere er bundet av avtaler eller forpliktelser som veglaget har overfor tredje­mann inntil avtalen utløper eller kan sies opp, eller forpliktelsene er oppfylt.

Andelseiere som trer ut av veglaget har ikke krav på tilbakebetaling av innbetalt andel av anleggskostnader eller på del av veglagets formue.

### § 7. Årsmøtet

Årsmøtet er veglagets høyeste myndighet og holdes innen utgangen av april måned hvert år.

Styret innkaller skriftlig til årsmøtet med minst 14 dagers varsel. Innkallingen skal inne­holde sakliste, årsberetning og revidert regnskap.

Ekstraordinært årsmøte innkalles med minst 8 dagers varsel vedlagt sakliste.

Møterett reguleres av samvirkelovens § 36. Det er ikke anledning til å møte med rådgiver med mindre årsmøtet fatter særskilt vedtak om det.

Årsmøtet ledes av en møteleder som velges av årsmøtet. Årsmøtet velger videre to med­lemmer til å underskrive møteprotokollen sammen med møtelederen.

Avstemninger foregår normalt ved at hver andelseier har én stemme. Skog som eies i sameie har én stemme. Dersom én andelseier krever det, skal avstemning foregå etter fastlagt andelsfordeling jf. § 4. En andelseier kan ikke stemme for mer enn 49 % av det tilstedeværende samlede stemmetall.

Det kan ikke forlanges stemmegivning etter andelsfordeling ved valg. Ved valg har alltid hvert andelseier én stemme.

Ved stemmelikhet avgjør møteleders stemme. Dette gjelder ikke ved valg hvor det ved stemmelikhet foretas loddtrekning.

Årsmøtet er beslutningsdyktig når minst 25 % av andelseierne og 40 % av veglagets samlede stemmetall er til stede. Dersom veg­laget består av 3 andelseiere eller mindre, må alle andelseiere møte fram for at årsmøtet skal være beslutningsdyktig. Dersom lovlig innkalt årsmøte ikke er beslutnings­dyktig, kan det skriftlig innkalles til nytt årsmøte som da er beslutningsdyktig med fram­møtte andelseiere.

### § 8. Årsmøtets oppgaver

På ordinært årsmøte skal følgende saker behandles:

1. Styrets årsmelding og revidert regnskap for det forløpne år
2. Godtgjørelse for styremedlemmer og revisor
3. Søknader om opptak av nye andelseiere jf. § 3, og eventuell justering av andelsfordelingen
4. Styrets forslag til
5. Budsjett for vedlikehold, ombygging, nyanlegg og nyanskaffelser
6. Avgifter for tilknytning og finansiering av drift, vedlikehold og anleggsarbeid
7. Fullmakt til styret for opptak av lån til større investeringer
8. Retningslinjer for finansiering av snøbrøyting kommende sesong
9. Valg av:
10. Styreleder
11. Styremedlemmer og varamedlem
12. Revisor
13. Andre saker som er nevnt i innkallingen

Andelseiere som ønsker en sak behandlet på årsmøtet, kan ved skriftlig melding til styret innen utgangen av januar, kreve at saken føres opp i innkallingen.

Det skal føres protokoll for årsmøtet.

### § 9. Styre og daglig ledelse

Veglaget har ikke daglig leder.

Veglagets virksomhet ledes av et styre på 3 medlemmer. Funksjonstiden er 3 år. Det velges i tillegg ett varamedlem til styret for ett år.

Uttredende styremedlem har rett til å nekte gjenvalg i 3 år. For øvrig plikter enhver andels­eier å motta valg som medlem eller varamedlem til styret.

Styremøte holdes så ofte styrelederen finner det påkrevd eller når et styremedlem krever det. Gyldige vedtak kan treffes når styret er fulltallig.

Det føres protokoll over styremøtene.

Saker av mindre betydning kan avgjøres av styreleder og refereres i første styremøte.

### § 10. Styrets plikter og myndighet

Styret skal lede driften av veglaget i overensstemmelse med vedtekter og beslutninger fattet av års­møtet. Styret kan etter fullmakt fra årsmøtet oppta nødven­dige lån for å realisere besluttede tiltak. Styret skal forøvrig:

1. Holde oppsyn og påse at bruk av vegen skjer i tråd med bestemmelser gitt i vedtek­ter jf. §§ 5, 12 og 1-3 og vedtak fattet av årsmøtet, stenge vegen i perioder hvor kjøring kan gi varige skader og gjennomføre andre nødvendige tiltak for å avverge skade på vegen. Styret kan om nødvendig engasjere en vegoppsynsmann.

2. Utarbeide og legge fram budsjett og sørge for gjennomføring og kontroll av vedlikeholds- og anleggsarbeider vedtatt av årsmøtet jf. § 8 pkt. 4 a.

3. Sørge for at alle andelseiere sikres tilstrekkelig velteplass og atkomst til vegen.

4. Legge fram saker for årsmøtet vedrørende opptak av nye andelseiere og økonomiske betingelser knyttet til dette.

5. Sørge for at medlemsregister med andelsfordeling til enhver tid er à jour.

6. Sørge for innkreving av avgifter, regnskapsføring og revisjon. Styret kan om nødvendig engasjere en regnskapsfører.

7. Innkalle til årsmøte etter § 8 og utarbeide de fastsatte meldinger.

8. Ta stilling til henvendelser fra ikke-andelseiere om bruk av vegen, og utarbeide avtale for bruk mellom veglaget og de som innvilges bruksrett jf § 12.

9. Nekte bruk av vegen som følge av at avgifter etter § 11 ikke er betalt.

Veglaget forpliktes ved underskrift av to styremedlemmer i fellesskap. Styret kan med­dele prokura.

### § 11. Økonomiske forhold – finansiering av drift og vedlikehold

For å skaffe nødvendige midler til drift og vedlikehold fastsetter årsmøtet etter innstilling fra styret vegavgifter for andelseiere, årsavgifter og bomavgifter for andre brukere.

Vegavgifter utlignes på andelseierne etter fastsatt andelsfordeling jf. § 4. Bomavgifter skal godkjennes av kommunen jf. Veglovas § 56. Anven­delse av veglagets inntekter skal fremgå av budsjett jf. § 8.

Betales ikke fakturerte avgifter ved forfall, svares rente etter Forsinkelsesrenteloven fra forfall til betaling skjer.

Dersom veglaget går med overskudd det enkelte år, skal overskuddet avsettes til fond for framtidig vedlikehold og anleggsarbeid på vegen. Veglaget kan ikke utbetale avkastning på kapital eller gi andels­eierne etterbetaling.

### § 12. Bruksberettigede

Eiere og festere av fritidsboliger i vegens nytteområde kan innvilges bruksrett mot inn­gåelse av en særskilt avtale med veglaget og betaling av en tilknytningsavgift. Tilknytnings­avgiften gir disse brukerne bruksrett til vegen for seg og sine husstandsmedlemmer mot å betale en fast årsavgift.

Andelseiere i veglaget som selger eller fester bort hytte- eller boligtomter samt leier ut eller selger hytter, plikter å betale tilknytningsavgiften til veglaget for at kjøpere, festere og leiere skal få nytte vegen. Tilknytningsavgiften forfaller til betaling 3 uker etter at det er inngått festekontrakt eller kjøpekontrakt for tomta eller leieavtale for hytta.

Bruksretten gjelder også ved framleie. Utleier plikter ved framleie å informere styret om hvem som er leietaker og om leieforholdets varighet.

Tilknytnings- og årsavgift fastsettes av årsmøtet.

De bruksberettigede skal rette seg etter styrets bestemmelser om bruk av vegen. Der­som de ikke retter seg etter styrets anvisnin­ger eller pålegg, er de selv ansvarlige for skader de påfører vegen og plikter å utbedre disse. Hvis skader ikke blir tilfredsstillende utbedret, kan styret besørge skaden utbedret for vedkommendes regning og innkreve beløpet som bestemt i § 11, tredje ledd.

Styret kan nekte bruk av vegen for bruksberettigede som ikke har betalt utfakturerte avgifter eller ikke retter seg etter styrets instrukser.

Veglaget har ikke plikt til å holde vegen åpen vinterstid bare av hensyn til de bruks- beret­tigede.

### § 13. Bruk av vegen og forebygging og oppretting av skader etter skogsdrift

Tømmer skal ikke legges i vegbanen, veggrøftene eller på møte- og snuplasser.

Transport skal søkes unngått i perioder hvor kjøring kan medføre varige skader på vegen. I teleløsningen og spesielt regnfulle perioder kan vegen stenges jf. § 10.

Kjøring med lastetraktor på vegen og avlessing mens lastetraktoren står i vegen bør bare skje når vegen er frossen og snødekt. Det samme gjelder slepkjøring av virke.

Kvist, bark og annet hogstavfall fra skogsdrift skal fjernes fra vegbanen og grøfte­skrånin­gene så snart drifta er avsluttet. Det samme gjelder virke fra ungskogpleie og stell av skog langs vegen.

Skader på vegen som skyldes skogsdrift skal utbedres gjennom utskifting av masser, oppgrusing og eventuelt andre nødvendige tiltak så snart som mulig etter at drifta er avsluttet. Dersom dette ikke skjer,kan styret besørge skaden utbedret for vedkommendes regning og innkreve beløpet som bestemt i § 11, tredje ledd.

Det må ut­vises spesiell aktsomhet ved nedbaring av bekker utenfor vegområdet.

### § 14. Tvister

Tvister mellom andelseiere eller mellom en andelseier og veglaget om forhold som reiser seg av vegfellesskapet, skal partene søke løst i minnelighet gjennom forhandlinger.

Dersom enighet ikke oppnås, kan partene bli enige om å avgjøre tvisten ved voldgift med den som innehar kompetanse i skogbrukets driftsteknikk i Fylkesmannens landbruksavdeling som ene-dommer.

Dersom partene ikke blir enige om voldgift, avgjøres tvisten av de ordinære domstoler med veglagets kontorkommune som verneting.

### § 15. Vedtektsendring

Endring av disse vedtekter vedtas i lovlig innkalt årsmøte. I innkallingen skal det gå fram hva forslaget til vedtektsendring går ut på.

Til gyldig vedtak kreves 2/3 flertall av de avgitte stemmer med mindre det etter loven stilles strengere krav jf. Samvirkelova § 54.

### § 16. Oppløsning

Vedtak om oppløsning kan treffes av lovlig innkalt årsmøte. Til gyldig vedtak kreves minst ¾ av de avgitte stemmer og at 1/2-parten av andelene er representert i årsmøtet. Oppnås ikke tilstrekkelig flertall kan forslaget vedtas i nytt årsmøte med 2/3 flertall av de avgitte stemmer.

Når det fattes gyldig vedtak om oppløsning, skal mindretallet som fortsatt vil bruke vegen få overta vegen uten vederlag mot å overta hele vedlikeholdsansvaret.

Før oppløsning må alle avtaler og leieforhold være avviklet og alle forpliktelser dekket.

Even­tuell gjenværende formue brukes til vedlikehold av andre felleseide skogsbilveger i området.

### § 17. Ikrafttredelse

Disse vedtektene trer i kraft ......................